wickkiey/tamil-wikipedia-markdown huggingface dataset:
# பெரிய எலிவால் வௌவால்



**பெரிய எலி வால் வௌவால்** (*Greater mouse-tailed bat-ரைனோபாமா மைக்ரோபில்லம்*) என்பது ரைனோபொமாடிடே குடும்பத்தைச் சேர்ந்த ஒரு வௌவால் சிற்றினம் ஆகும்.  

## பரவலும் வாழிடமும்
இது அல்சீரியா, வங்களாதேசம், புர்க்கினா பாசோ, மத்திய ஆப்பிரிக்கக் குடியரசு, சாட், சீபூத்தி, எகிப்து, எரித்திரியா, எத்தியோப்பியா, இந்தியா, இந்தோனேசியா, ஈரான், இஸ்ரேல், ஈராக்கு, ஜோர்தான், லிபியா, மாலி, மூரித்தானியா, மொராக்கோ, மியான்மர், நைஜர், நைஜீரியா, ஓமான், பாக்கித்தான், சவூதி அரேபியா, செனிகல், சூடான், தாய்லாந்து, தூனிசியா, மேற்கு சகாரா மற்றும் ஏமன் ஆகிய நாடுகளில் காணப்படுகிறது. இதன் இயற்கையான வாழிடம் மிதவெப்பமண்டல அல்லது வெப்பமண்டல வறண்ட புதர் நிலமாகும்.  

## உயிரியல் மற்றும் சூழலியல்
இலண்டனின் அரச சமூகம் வெளியிட்ட சமீபத்திய ஆய்வின்படி, பெரிய எலி வால் வௌவால்கள் இசுரேலின் பெரும் பிளவுப் பள்ளத்தாக்கில் உள்ள குகைகளில் வழக்கத்திற்கு மாறாக 68 பாகை பாரன்கீட் வெப்பத்தில் குளிர் உறக்கத்தினை மேற்கொள்கின்றன. அக்டோபர் முதல் பிப்ரவரி வரை, இந்த வௌவால்கள் அரை நனவுடன், ஒவ்வொரு 15-30 நிமிடங்களுக்கும் ஒரு முறை மட்டுமே சுவாசிக்கின்றன. இதன் மூலம் இவை மிகக் குறைந்த ஆற்றலைச் செலவிடுகின்றன.  

*ரைனோபோமா மைக்ரோபில்லம்* சிற்றினம் பிரத்தியேகமாகப் பூச்சிகளைச் சாப்பிடுகின்றன. இதன் உணவு குறித்த ஓர் ஆய்வில், இந்த சிற்றினம் முதன்மையாக இனப்பெருக்கக் காலத்திலும் கோடைக் காலத்திலும் இவை கோலியோப்டிரா பூச்சிகளை உண்பது தெரியவந்தது. இருப்பினும் கோடைக்காலத்தில் மிகவும் மாறுபட்ட உணவுப் பழக்கம் காணப்படுகிறது. இவற்றின் பிற இரை வகைகளில் டிப்டெரா, நியூரோப்டெரா மற்றும் கைமெனாப்டிரா ஆகியவை அடங்கும். இவை வசந்த காலத்தின் தொடக்கத்தில் இணை சேருகின்றன.
# இரும்பு டெட்ராபுளோரைடு



**இரும்பு டெட்ராபுளோரைடு** (*Iron tetrafluoride*) என்பது FeF<sub>4</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிமச் சேர்மமாகும். இரும்பும் புளோரினும் சேர்ந்து இந்த இருமச் சேர்மம் உருவாகிறது.  
## தயாரிப்பு
இரும்பு அணுக்களை 4 கெல்வின் வெப்பநிலையில் அதிகப்படியான நியான் மற்றும் ஆர்கானில் உள்ள தனிம புளோரினுடன் சேர்த்து வினைபுரியச் செய்து இரும்பு டெட்ராபுளோரைடை தயாரிக்கலாம்:  

:Fe + 2F<sub>2</sub> -> FeF<sub>4</sub>  

## பண்புகள்
இரும்பு டெட்ராபுளோரைடு நான்முகி அல்லது சதுரத் தளம் கட்டமைப்பைக் கொண்டிருப்பதாகக் கருதப்படுகிறது.
# பிசு(அசிட்டைலசிட்டோனேட்டோ)இரும்பு(II)


**பிசு(அசிட்டைலசிட்டோனேட்டோ)இரும்பு(II)** (Bis(acetylacetonato)iron(II)) என்பது Fe(C<sub>5</sub>H<sub>7</sub>O<sub>2</sub>)<sub>2</sub> என்ற மூலக்கூற்று வாய்பாட்டால் விவரிக்கப்படும் இரும்பின் ஒருங்கிணைவுச் சேர்மமாகும். பிப்பெரிடின் முன்னிலையில் இரும்பு(II) குளோரைடுடன் 2,4-பெண்டாடையோனைச் சேர்த்து வினைபுரியச் செய்து இச்சேர்மம் தயாரிக்கப்படுகிறது.  

## வினைகள்
இலித்தியம்பிசு(ஐதரோபெண்டாலீனைல்)இரும்புடன் பிசு(அசிட்டைலசிட்டோனேட்டோ)இரும்பு(II) வினைபுரிந்து பச்சைநிற [(C<sub>8</sub>H<sub>7</sub>)Fe]<sub>2</sub>-[(C<sub>8</sub>H<sub>8</sub>)<sub>2</sub>Fe] நான்கு அடுக்கு அணைவுச் சேர்மத்தைக் கொடுக்கிறது..  

Li<sub>2</sub>Pn<sup>*</sup>(TMEDA)<sub>x</sub> (Pn<sup>*</sup> = பெர்மெத்தில்பெண்டாலீன்) ஊதா-கருப்பு நிற Fe<sub>2</sub>Pn<sup>*</sup><sub>2</sub> அணைவுச் சேர்மத்தைக் கொடுக்கிறது.
# குல்சார் சிங் ராணிகே



**குல்சார் சிங் ராணிகே** (Gulzar Singh Ranike) ஓர் இந்திய அரசியல்வாதி ஆவார். இவர், சிரோமணி அகாலி தளத்தைப் பிரதிநிதித்துவப்படுத்துகிறார். இந்திய பஞ்சாப் அரசின் மேனாள் அமைச்சராவார்.  

முந்தைய பஞ்சாப் அரசாங்கத்தில் ஆய அமைச்சராக இருந்தவர். அந்த அரசில் கால்நடை பராமரிப்பு, மீன்வளத்துறை அமைச்சராக இருந்தார். 2012 முதல் 2017 வரை இந்தப் பதவியில் இருந்தார். சிரோமணி அகாலி தளப் பட்டியலினப் பிரிவின் தலைவராகவும் உள்ளார்.  

## தனிப்பட்ட வாழ்க்கை
மசாபி சீக்கிய குடும்பத்தில் பிறந்தார். இவரது தந்தையும் அகாலிதளத்தின் தலைவராக இருந்தார்.  

## அரசியல் வாழ்க்கை
இவர் தனது அரசியல் வாழ்க்கையை 1983 இல் ராணிகேவின் சர்பஞ்சாக (கிராமத் தலைவர்) தொடங்கினார். முதன்முதலில் பஞ்சாப் சட்டப் பேரவைக்கு 1997 இல் அகாலி தள வேட்பாளராக அட்டாரியில் இருந்து தேர்ந்தெடுக்கப்பட்டார். 2002, 2007 மற்றும் 2012 இல் மீண்டும் தேர்ந்தெடுக்கப்பட்டார். 2007 இல் கால்நடை பராமரிப்பு, பால்வளம், மீன்வளம், பட்டியல் மற்றும் பிசிக்கள் நலன், விளையாட்டு மற்றும் இளைஞர் சேவைகள் அமைச்சராக நியமிக்கப்பட்டார். 2012 ஆம் ஆண்டிற்குப் பிறகு, தொடர்ந்து கால்நடை பராமரிப்பு, பால், மீன்வளம், SC & BC நலன் அமைச்சராக இருந்தார், அதேசமயம் விளையாட்டு மற்றும் இளைஞர் சேவைகள் துறை துணை முதல்வர் சுக்பீர் சிங் பாதலுக்கு ஒதுக்கப்பட்டது.
# வெமிரெட்டி பிரபாகர் ரெட்டி


**வெமிரெட்டி பிரபாகர் ரெட்டி** (Vemireddy Prabhakar Reddy) என்பவர் *விபிஆர் மைனிங் இன்பிரா* எனும் நிறுவனத்தின் நிறுவனரும் இந்திய அரசியல்வாதியும் ஆவார். இவர் ஒய். எஸ். ஆர். காங்கிரஸ் கட்சியின் சார்பாக மாநிலங்களவை உறுப்பினராகத் தேர்ந்தெடுக்கப்பட்டார். ஆந்திரப் பிரதேசத்தின் நெல்லூரில் 2015 இல் வெமிரெட்டி பிரபாகர் ரெட்டி அறக்கட்டளையைத் (VPR அறக்கட்டளை) தொடங்கினார். மேலும், VPR விகாஸ், VPR வித்யா மற்றும் VPR வைத்யா என்ற பெயரில் பல்வேறு சமூகப் பணிகளைச் செய்து வந்தார்.  

2018 ஆம் ஆண்டு மாநிலங்களவை உறுப்பினராகத் தேர்ந்தெடுக்கப்பட்ட வெமிரெட்டி பிரபாகர் ரெட்டி 21 பிப்ரவரி 2024 இல் அக்கட்சியில் இருந்து விலகினார், 02 மார்ச் 2024 இல் ஆந்திர பிரதேசத்தின் மேனாள் முதல்வரும், தெலுங்கு தேசம் கட்சியின் தலைவருமான நாரா சந்திரபாபு நாயுடு முன்னிலையில் தெலுங்கு தேசம் கட்சியில் சேர்ந்தார்.
# புவனேஷ் சதுர்வேதி

**புவனேஷ் சதுர்வேதி** ( ; 2 மே 1928 - 2 மார்ச் 2014) நரசிம்மராவ் பதவிக்காலத்தில் பிரதமர் அலுவலகத்தில் மாநில அமைச்சராகவும் மத்திய அமைச்சராகவும் இருந்த ஓர் இந்திய அரசியல்வாதி ஆவார். 2 மார்ச் 2014 இல் தனது 85 ஆவது வயதில் ராஜஸ்தானின் கோட்டாவில் உள்ள ஒரு தனியார் மருத்துவமனையில் காலமானார்  

## ஆரம்ப வாழ்க்கை மற்றும் கல்வி
மே 1928 இல் உத்தரபிரதேசத்தின் மைன்புரியில் பிறந்த இவர், கோட்டாவில் உள்ள எர்பர்சு கல்லூரியில் படித்தார். தொழில் ரீதியாக ஒரு வழக்கறிஞர் மற்றும் பத்திரிகையாளரான இவர் ஸ்ரீ சதுர்வேதி மாணவர் மற்றும் இளைஞர் இயக்கங்களில் தீவிரமாக ஈடுபட்டார். 1953-56 இல் இந்திய தேசிய மாணவர் இயக்கத் தலைவராக இருந்தார்.  

## தொழில் வாழ்க்கை
ராஜஸ்தான் சட்டமன்றத்திற்கு முதன்முதலாகத் தேர்ந்தெடுக்கப்பட்டார். அங்கு, 1972 முதல் 1977 வரை உறுப்பினராக இருந்தார். 1982 முதல் 2000 வரை மூன்று முறை ராஜ்யசபாவில் ராஜஸ்தானைப் பிரதிநிதித்துவப்படுத்தினார். பிப்ரவரி 1993 முதல் மே 1996 வரை பிரதமர் அலுவலகத்தின் மத்திய அமைச்சராகவும், டிசம்பர் 1993 முதல் மே 1996 வரை அறிவியல் மற்றும் தொழில்நுட்ப அமைச்சராகவும் இருந்தார். பேங்க் ஆஃப் பரோடாவின் இயக்குனராகவும் இருந்தார்.  

கோட்டாவில் பால் வித்யாலயா (பின்னர் புவனேஷ் பால் வித்யாலயா என அழைக்கப்பட்டது) , பால் மந்திர் (பின்னர் புவனேஷ் பால் மந்திர்) ஆகிய இரண்டு பள்ளிகளைத் தொடங்கினார். கோட்டாவில் உள்ள பால் வித்யாலயாவில் ஓர் அறிவியல் அருங்காட்சியகத்தையும் நிறுவினார், அதை ஏபிஜே அப்துல் கலாம் ( இந்தியாவின் முன்னாள் குடியரசுத் தலைவர் ) திறந்து வைத்தார்.கோட்டா அரசுக் கல்லூரி மாணவர் சங்கத் தலைவர் தேர்தலில் போட்டியிட்டு அரசியலில் நுழைந்தார். 1952-53 இல் சத்யபிரகாஷ் சர்மாவிடம் முதல் தேர்தலில் தோல்வியடைந்தார், ஆனால் 1953-54 இல் இரண்டாவது முறையாகப் போட்டியிட்டு வெற்றி பெற்றார்.  

பிரதமர் அலுவலகத்தில் மாநில அமைச்சராக இருந்த போது, அணுசக்தி, அறிவியல் மற்றும் தொழில்நுட்பத் துறை, ஜம்மு காஷ்மீர் தேர்தல் தொடர்பான விவகாரங்கள் தொடர்பான பணிகள் மற்றும் முடிவுகளை நிறைவேற்றுவதில் பிரதமருக்கு ஆதரவளித்தார்.
# பாங்கே லால் சோன்கர்



**பாங்கே லால் சோன்கர்** (*Banke Lal Sonkar*) ஒரு இந்திய அரசியல்வாதியும் உத்தரப்பிரதேசத்தின் 13-ஆவது சட்டமன்ற உறுப்பினர் ஆவார். இவர் உத்தரப்பிரதேசத்தின் ஷாகஞ்ச் தொகுதியைப் பிரதிநிதித்துவப்படுத்துகிறார். பாரதிய ஜனதா கட்சியின் உறுப்பினராக உள்ளார்.  

## தொடக்க கால வாழ்க்கை மற்றும் கல்வி
பாங்கே லால் சோன்கர் ஜான்பூர் மாவட்டத்தில் பிறந்தார். இவர் இளங்கலைப் பட்டம் வரை கல்வி பயின்றார், பின்னர் இளங்கலை சட்டப் பட்டம் பெற்றார்.  

## அரசியல் வாழ்க்கை
பாங்கே லால் சோன்கர் ஒரு முறை சட்டமன்ற உறுப்பினராக இருந்துள்ளார். இவர் ஷாகஞ்ச் தொகுதியை பிரதிநிதித்துவப்படுத்தினார். பாரதிய ஜனதா கட்சி உறுப்பினராக உள்ளார். இவர் உத்தரபிரதேசத்தில் பாஜக எஸ்சி மோர்ச்சாவில் துணைத் தலைவராக உள்ளார்.
# சகீலா பானோ போபாலி



**சகீலா பானோ போபாலி** (*Shakeela Bano Bhopali*) ஒரு இந்திய நடிகையும் இந்தியாவின் முதல் பெண் கவ்வாலியும்<nowiki/>ஆவார். இவர் 1942 ஆம் ஆண்டில் போபாலில் பிறந்தார். இது 1956 முதல் புதிதாக உருவாக்கப்பட்ட மத்தியப் பிரதேச மாநிலத்தின் தலைநகரமாக இருந்து வருகிறது. *ஜாகிர்*, *தர்சான்*, *பாட்ஷா* மற்றும் ராகா ஆகிய படங்களில் நடித்ததற்காக இவர் அறியப்படுகிறார்.  1984 ஆம் ஆண்டு போபால் பேரழிவில் தனது குரலை இழந்த இவர், 2002 டிசம்பர் 16 அன்று செயின்ட் ஜார்ஜ் மருத்துவமனையில் ஒரு கொடிய மாரடைப்பால் இறந்தார்.
# லியூசிப்பஸ்



**லியூசிப்பஸ்** (Leucippus) என்பவர் கிரேக்க தத்துவஞானி ஆவார். இவர் தனது மாணவர் டெமோக்கிரட்டிசுடன் இணைந்து அணுவின் சக்தியைப் பற்றிய கோட்பாட்டை உருவாக்கியவர் என்று பாரம்பரியமாக மதிக்கப்படுகிறார். லியூசிப்பஸ் உலகை இரண்டு பொருள்களாகப் பிரித்தார். அவை, அணுக்கள் (எல்லாவற்றையும் உருவாக்கும் பிரிக்க முடியாத துகள்கள்) மற்றும் வெற்றிடம் (அணுக்களுக்கு இடையில் இருக்கும் ஒன்றுமில்லாமை). அனைத்தும் ஒன்று என்றும் வெற்றிடம் இல்லை என்றும் நம்பிய எலியாடிக்ஸ் மக்களுக்கு பதிலளிக்கும் வகையில் அவர் தனது தத்துவத்தை உருவாக்கினார். லூசிப்பஸின் கருத்துக்கள் பண்டைய மற்றும் மறுமலர்ச்சி தத்துவத்தில் செல்வாக்கு செலுத்தியது. அவரது தத்துவம் நவீன அணுக் கோட்பாட்டின் முன்னோடியாக இருந்தது, ஆனால் இரண்டும் மேலோட்டமாக ஒன்றையொன்று ஒத்திருந்தன.  

லியூசிப்பஸின் அணுக்கள் எண்ணற்ற பல வடிவங்களில் நிலையான இயக்கத்தில் உள்ளன, இவை ஒரு தீர்மானகரமான உலகத்தை உருவாக்குகின்றன. இக்கோட்பாட்டின்படி அனைத்தும் அணுக்களின் மோதல்களால் ஏற்படுகின்றன. பூமி, சூரியன், நட்சத்திரங்கள் மற்றும் பிற வான பருப்பொருள்களை உருவாக்கிய அணுக்களின் சுழல் என்று பிரபஞ்சத்தின் தொடக்கத்தை லியூசிப்பஸ் விவரித்தார். லியூசிப்பஸ் அணுக்களையும் வெற்றிடத்தையும் எல்லையற்றவை என்று கருதியதால், பிரபஞ்சங்கள் வேறு இடங்களில் உருவாவதால் மற்ற உலகங்களும் இருக்க வேண்டும் என்றும் அவர் கருதினார். லூசிப்பஸ் மற்றும் டெமோக்ரிட்டஸ் ஆகியோர் ஆன்மாவை கோள அணுக்களின் ஒரு ஏற்பாடு என்று விவரித்தனர், அவை சுவாசத்தின் மூலம் உடல் முழுவதும் சுழல்கின்றன, சிந்தனை மற்றும் உணர்ச்சி உள்ளீட்டை உருவாக்குகின்றன என்றும் கூறினர்.  

லியூசிப்பசிடம் இருந்து வந்த பதிவுகள் அவருக்குப் பிறகு வாழ்ந்த பண்டைய தத்துவவாதிகள் அரிசுடாட்டில் மற்றும் தியோஃப்ராஸ்டஸ் ஆகியோரிடமிருந்து பெறப்பட்டவை ஆகும். இவரது வாழ்க்கையைப் பற்றி அதிகம் அறியப்படவில்லை. பெரும்பாலான அறிஞர்கள் லியூசிப்பஸ் இருந்ததை ஒப்புக்கொள்கிறார்கள். ஆனால், சிலர் இதை கேள்வி எழுப்பியுள்ளனர், அதற்கு பதிலாக அவரது கருத்துக்களை முற்றிலும் டெமோக்ரிட்டசுடையதாக இருக்கலாம் என்றும் கூறுகின்றனர். சமகால தத்துவவாதிகள் தங்கள் கருத்துக்களை அரிதாகவே வேறுபடுத்துகிறார்கள். லியூசிப்பஸ் அறியப்பட *தி கிரேட் வேர்ல்ட் சிஸ்டம்* மற்றும் *ஆன் மைண்ட்*ஆகிய இரண்டு படைப்புகள் காரணமாகும். ஆனால், ஒரு வாக்கியத்தைத் தவிர அவரது எழுத்துக்கள் அனைத்தும் இழக்கப்பட்டுள்ளன.
# நசிகேத் மோர்


**நசிகேத் மோர்** (*Nachiket Mor*) ஒரு இந்திய வங்கியாளர் ஆவார். இதற்கு முன்பு பில் மற்றும் மெலிண்டா கேட்ஸ் அறக்கட்டளையின் தேசிய இயக்குநராக இருந்தார். கிராமங்களுக்கு வங்கி சேவையை வழங்குவதற்கான நிதி சாதனங்களை கண்டுபிடித்ததற்காகவும், இந்தியாவின் நிதி உள்ளடக்க சிக்கலைத் தீர்க்க முயற்சித்ததற்காகவும் நசிகேத் அறியப்படுகிறார்.  

கேர் இந்தியாவின் இயக்குநர்கள் குழுவின் தலைவராகவும் உள்ளார்.  

## ஆரம்ப வாழ்க்கை மற்றும் கல்வி
நசிகேத் மோர் மகாராட்டிராவின் யவத்மாள் நகரத்தில் ஓர் விவசாயக் குடும்பத்தில் பிறந்தார். மும்பை பல்கலைக்கழகத்தில் இயற்பியலில் இளங்கலைப் பட்டம் பெற்றவர். பின்னர் அகமதாபாதின் இந்திய மேலாண்மைக் கழகத்தில் மேலாண்மையில் முதுகலைப் பட்டம் பெற்றார். அங்கு இவர் பொருளாதார நிபுணர் ரகுராம் ராஜனின் வகுப்புத் தோழராக இருந்தார்.  

2007 ஆம் ஆண்டின் பிற்பகுதியில், நசிகேத் ஐசிஐசிஐ வங்கியிலிருந்து வெளியேறி, கிராமப்புற வளர்ச்சிக்கான உள்ளடக்கிய வளர்ச்சிக்காக புதிதாக நிறுவப்பட்ட ஐசிஐசிஐ அறக்கட்டளைக்குத் தலைமை தாங்கினார். செப்டம்பர் 2010 இல், கிராமங்களுக்கு சிறந்த சுகாதார சேவையை வழங்குவதற்காக செயல்படும் சுகவாழ்வு (மகிழ்ச்சியான வாழ்க்கை ) என்ற அமைப்பில் இணைந்து பணியாற்ற அறக்கட்டளையை விட்டு வெளியேறினார். செப்டம்பர் 2013 இல், சிறு வணிகங்கள் மற்றும் குறைந்த வருமானம் கொண்ட குடும்பங்களுக்கான விரிவான நிதிச் சேவைகளுக்கான குழு உருவாக்கப்பட்டது. இது நச்சிகேத் மோர் தலைமையில் அமைக்கப்பட்டது. அக்டோபர் 2013 இல், புதிய வங்கி உரிமங்களுக்கான விண்ணப்பங்களை ஆராயும் பிமல் ஜலான் தலைமையிலான 4 உறுப்பினர்களைக் கொண்ட இந்திய ரிசர்வ் வங்கியின் இவர் சேர்க்கப்பட்டார்.  

மார்ச் 2016 இல், நசிகேத் பில் & மெலின்டா கேட்சு அறக்கட்டளையின் இந்திய நாட்டின் அலுவலகத்தின் தலைவராகப் பொறுப்பேற்றார். மார்ச் 2019 வரை அந்தப் பதவியில் பணியாற்றினார்.
# கல்பனா மோர்பாரியா



**கல்பனா மோர்பாரியா** (*Kalpana Morparia*) ஓர் இந்திய வங்கியாளர் ஆவார். இவர் முப்பத்து மூன்று ஆண்டுகளாக ஐசிஐசிஐ வங்கியுடன் தொடர்புடையவர். 2,1 டிரில்லியன் டாலர் அமெரிக்க நிறுவனத்தின் இந்திய விரிவாக்கமான ஜே. பி. மோர்கனின் தெற்கு மற்றும் தென்கிழக்கு ஆசியாவின் தலைமை நிர்வாக அதிகாரியாக இருந்தார். கல்பனா பல முன்னணி இந்திய நிறுவனங்களின் வாரியங்களில் சுயாதீன இயக்குநராக பணியாற்றுகிறார். மும்பை பல்கலைக்கழகத்தில் சட்டத்தில் பட்டம் பெற்ற கல்பனா, இந்திய அரசால் அமைக்கப்பட்ட பல குழுக்களில் பணியாற்றியுள்ளார். ஃபார்ச்சூன் இதழ் சர்வதேச வணிகத்தில் ஐம்பது மிகவும் சக்திவாய்ந்த பெண்களில் ஒருவராக இவரை தரவரிசைப்படுத்தியுள்ளது.  

## ஆரம்ப கால வாழ்க்கை
மூன்று சகோதரிகளில் இளையவரான கல்பனா மோர்பாரியா 30 மே 1949 அன்று பாவந்தாஸ் மற்றும் லட்சுமிபென் தன்னா ஆகியோருக்குப் பிறந்தார். சிறு வயதிலேயே இவரது தந்தை இறந்து விட்டார். தனது பள்ளிப்படிப்பை முடித்த பின்னர் அறிவியல் படிப்பதற்காக மும்பையின் சோபியா கல்லூரியில் சேர்ந்து அங்கு 1970 இல் வேதியியலில் இளமறிவியல் பட்டம் பெற்றார். பின்னர் இளங்கலைச் சட்டப் பட்டமும் பெற்றார்.  

## தொழில்
பட்டப்படிப்பை முடித்த பிறகு கற்பித்தலைத் தொடங்கினார். இவரது மூத்த சகோதரி பாருல் தாக்கர் சட்டம் படித்தவர். மேலும் வழக்கறிஞர் நிறுவனத்தில் தொடர்புடையவர். அதையே தானும் பின்பற்ற முடிவு செய்து சட்டக் கல்லூரியில் சேர்ந்தார். இதற்கிடையில், இவருக்கு ஜெய்சிங் என்பவருடன் திருமணம் நடந்தது. பின்னர் தனது சட்டப் பட்டப்படிப்பை முடித்தார். 1974 இல் மாதுபாய் ஜமியத்ரம் என்ற சட்ட நிறுவனத்திலும், மடோன் என்ற சட்ட நிறுவனத்திலும் சம்பளம் இல்லாமல் சேர்ந்தார். 1975 ஆம் ஆண்டில், கல்பனா ஐசிஐசிஐ வங்கியின் சட்டப் பிரிவில் பணியாற்ற சேர்ந்தார். 1991 இல் நிர்வாகம் இவரை அமெரிக்காவில் மூலதனச் சந்தையைப் படிக்க அமெரிக்காவிற்கு அனுப்பியது. அங்கு நியூயார்க்கின் டேவிட் போல்க் மற்றும் வார்டுவெல்லில் மூன்று மாதங்கள் பணியாற்றினார். 1999 இல் நியூயார்க் பங்குச் சந்தையில் ஐசிஐசிஐ வங்கி பட்டியலிடப்பட்டதற்கு கல்பனா அவர் காரணமாக இருந்தார்.  

## தொழில் முன்னேற்றம்
கல்பனா 1975 முதல் 1994 வரை ஐசிஐசிஐயின் சட்டப் பிரிவில் பணியாற்றினார். 1996 இல் பொது மேலாளராக நியமிக்கப்பட்டார். பின்னர் சட்டம், திட்டமிடல், கருவூலம் மற்றும் பெருநிறுவனத் தொடர்பு ஆகிய துறைகளின் பொறுப்பாளராக இருந்தார். 1998 இல், ஐசிஐசிஐயின் மூத்த பொது மேலாளராக நியமிக்கப்பட்டார். மே 2001 இல் அதன் இயக்குநர்கள் குழுவில் சேர்ந்தார். மே 2002 இல், நிர்வாக இயக்குநராக கல்பனாவை வாரியம் நியமித்தது. மீண்டும் 2006 ஏப்ரலில் துணை நிர்வாக இயக்குநராக நியமிக்கப்பட்டார். அதன் பிறகு இணை நிர்வாக இயக்குநராக நியமிக்கப்பட்டார். பின்னர் பெருநிறுவன மையத்தின் பொறுப்பாளராக இருந்தார். இன்று அவர் ஜேபி மோர்கனின் தலைமை நிர்வாக அதிகாரியாக உள்ளார். டாடா கன்சல்டன்சியின் சிஎம்சி லிமிடெட் டாக்டர் ரெட்டிஸ் லேப், பென்னட் & கோல்மன் ஆகியவற்றின் சுயாதீன இயக்குநராகவும் உள்ளார். ஏர்டெல்லின் சுனில் மித்தல் நடத்தும் பாரதி அறக்கட்டளையின் தொண்டுப் பணிகளை இவர் கவனித்து வருகிறார். இது பஞ்சாப், அரியானா, உத்தரப்பிரதேசம், மேற்கு வங்காளம் மற்றும் தமிழ்நாடு ஆகிய மாநிலங்களில் பள்ளிகளை கட்டுவதில் ஈடுபட்டுள்ளது. மேலும், புறக்கணிக்கப்பட்ட பள்ளிகளை தத்தெடுக்கிறது.
# மோகன் சிங் திவானா



**மோகன் சிங் உபெராய் திவானா** (*Mohan Singh Uberoi Diwana*) (17 மார்ச் 1899-25 மே 1984) பொதுவாக மோகன் சிங் திவானா என்று அழைக்கப்படுபவர், ஒரு பஞ்சாபி இலக்கிய அறிஞரும் கவிஞரும் ஆவார்.  

## வாழ்க்கை வரலாறு

### தனிப்பட்ட வாழ்க்கை
திவானா 1899 ஆம் ஆண்டில் பிரித்தானிய இந்தியாவின் பஞ்சாப் மாகாணத்தில் உள்ள ராவல்பிண்டி மாவட்டத்தில் உள்ள தேவி என்ற கிராமத்தில் பிறந்தார். இவரது மனைவி தேவிந்தர் கவுர், இவரிடமிருந்து 1953-ஆம் ஆண்டில் பிரிந்தார். 1975 முதல், இவர் பெரும்பாலும் சண்டிகரில் வசித்து வந்தார். இவரது மகன் ஜே. பி. எஸ். உபெராய் (ஐடி1) வளர்ந்தார் மற்றும் புகழ்பெற்ற சமூகவியலாளராக ஆனார்.  

ஹர்பஜன் சிங் பாட்டியா எழுதிய திவானாவின் வாழ்க்கை மற்றும் படைப்புகள் குறித்த விரிவான படைப்பை பஞ்சாபி மொழியில் சாகித்ய அகாதமி வெளியிட்டது.  

### கல்வி
திவானா தனது இளங்கலை (ஹானர்ஸ்) லாகூர் அரசு கல்லூரியில் ஆங்கிலத்திலும், கல்கத்தா பல்கலைக்கழகத்தில் முதுகலைப் பட்டத்தை ஆங்கில இலக்கியத்திலும் (1924), கல்கத்தா பல்கலைக்கழகம் (1931) உருது இலக்கியத்தில் முனைவர் பட்டமும் பெற்றார். 1933 ஆம் ஆண்டில், இவருக்கு பஞ்சாபி இலக்கியத்தின் முதல் முறையான வரலாற்றை எழுதியதற்காக பஞ்சாப் பல்கலைக்கழகத்தால் இலக்கியத்தில் முனைவர் பட்டம் வழங்கப்பட்டது.  

### கற்பித்தல்
திவானா 1928 ஆம் ஆண்டில் லாகூரில் உள்ள பஞ்சாப் பல்கலைக்கழகத்தில் பஞ்சாபி விரிவுரையாளராக நியமிக்கப்பட்டார், இவர் 1944 வரை பதவியில் இருந்தார். அதன்பிறகு 1959 இல் ஓய்வு பெறும் வரை, அதே பல்கலைக்கழகத்தில் வாசகராகவும் பஞ்சாபி துறையின் தலைவராகவும் பணியாற்றினார்.  

### பங்களிப்புகள்
- திவானா பஞ்சாபி இலக்கிய வரலாற்றில் முதல் உண்மையான ஆராய்ச்சிக்கு பெயர் பெற்றவர், இதன் விளைவாக *பஞ்சாபி இலக்கியத்தின் வரலாறு (1100-1932) * என்ற புத்தகம் உருவானது. இந்த புத்தகத்தில், பஞ்சாபி இலக்கியத்தை காலவரிசைப்படி 'நானக்கிற்கு முந்தைய காலம்', 'நானக்கின் காலம்', பின்னர் முகலாயர் காலம் ', ரஞ்சித் சிங்கின் காலம்' மற்றும் 'பிரிட்டிஷ் காலம்' என அவர் பிரிக்கிறார்.
- திவனாவின் நன்கு அறியப்பட்ட சில கவிதைப் படைப்புகளில் *நீல் தாரா* (*நீலப் பெருங்கடல்*, 1935) *ஜகத் தமாஷா* (*உலக கண்காட்சி*, 1942) மஸ்தி (எக்ஸ்டசி, ) மற்றும் *துப் சான்* (சன்ஷைன் அண்ட் ஷேட், 1932) ஆகியவை அடங்கும்.
- இலாகூரில் உள்ள பஞ்சாப் பல்கலைக்கழகத்தில் கற்பிக்கும் போது கி. பி. 1701 தேதியிட்ட ஒரு கையெழுத்துப் பிரதியைக் கண்டபோது திவானா ஜனம்சாகியின் 'ஆதி சாகியான்' பாரம்பரியத்தைக் கண்டுபிடித்தார்.
- பல பழைய கையெழுத்துப் பிரதிகளைக் கண்டுபிடித்ததன் மூலம், ஷா ஹுசைனின் 'காஃபிக்களின்' எழுதப்பட்ட வடிவத்தின் 'மறுக்கமுடியாத இரட்சகராக' அவர் கருதப்படுகிறார்.
# மகூதி ஜெயின் கோயில்



குஜராத் காந்திநகர் மாவட்டத்தின் மன்சா தாலுகாவில் உள்ள மஹுதி நகரில் **மகூதி ஜெயின் கோயில்** (*Mahudi Jain Temple*) அமைந்துள்ளது. இது சமண தெய்வமான காந்தகர்ண மகாவீர் மற்றும் பத்மாபிரபு சமண கோயில் ஆகியவற்றிற்கு வருகை தரும் சமணர்கள் மற்றும் பிற சமூகங்களின் புனித யாத்திரை மையமாகும். இது வரலாற்று ரீதியாக **மதுபுரி** என்று அழைக்கப்பட்டது.  

## வரலாறு
மகூதி ஜெயின் கோயில் கிபி 1917 இல் புத்திஸகரசுரி என்ற சமணத் துறவியால் நிறுவப்பட்டது (மகசர் சுதி 6, விக்ரம் சம்வாத் 1974). இது குறித்து பிராமி எழுத்து ஒரு கல்வெட்டு உள்ளது. 1916ஆம் ஆண்டில், வதிலால் காளிதாஸ் வோரா நன்கொடை அளித்த நிலத்தில் அடிக்கல் நாட்டப்பட்டது. புனம்சந்த் லல்லுபாய் ஷா, காங்குச்சந்த் நரசிதாஸ் மேத்தா மற்றும் ஹிம்மதலால் ஹக்கம்சந்த் மேத்தா ஆகியோருடன் சேர்ந்து கோயிலை நிர்வகிக்க நிறுவப்பட்ட அறக்கட்டளையின் அறங்காவலர்களாக ஆனார். இந்தக் கோயிலின் மைய தெய்வம் 22 அங்குல பளிங்கு சிலை பத்மபிரபா ஆகும். காப்பாளர் தெய்வமான காந்தகர்ண மகாவீருக்கு அர்ப்பணிக்கப்பட்ட ஒரு தனி ஆலயம் உள்ளது. புத்திசகரசுரி கோயிலுக்கு அர்ப்பணிக்கப்பட்ட குரு மந்திர் பின்னர் நிறுவப்பட்டது.  

## கலாச்சாரம்
பக்தர்கள் கந்தகர்ண மகாவீருக்கு சுகாத்தா என்ற இனிப்பை வழங்குகிறார்கள். பிரசாதம் படைக்கப்பட்ட பிறகு, கோயில் வளாகத்திற்குள்ளேயே பக்தர்களால் எடுத்துக்கொள்ளப்படுகிறது. இத்தகைய காணிக்கைகளை வளாகத்திற்கு வெளியே எடுத்துச் செல்வதை பாரம்பரியம் தடை செய்கிறது.  

ஒவ்வொரு ஆண்டும் *காளி சௌதாஸ்* அன்று (அசோ மாதத்தின் இருண்ட பாதியின் பதினான்காம் நாள்) ஆயிரக்கணக்கான பக்தர்கள் *ஹவான்* என்ற மத விழாவில் கலந்து கொள்ள கோயிலுக்கு வருகிறார்கள்.  

## படக்காட்சியகம்
# செம்மநாடு


**செம்மநாடு** (Chemnad) என்பது இந்திய மாநிலமான கேரளத்தின் காசர்கோடு மாவட்டத்தில் உள்ள ஒரு கிராமம் ஆகும். இது கிழக்கே சந்திரகிரி ஆற்றின் மையப்பகுதிக்கு குறுக்கே, காசர்கோடு நகரின் தெற்குப் பகுதியில் அமைந்துள்ளது. இந்த நகரம் 8.3 சதுர கிலோமீட்டர் (3.2 சதுர மைல்) நிலப்பரப்பை உள்ளடக்கியது.  

## மக்கள்தொகை
2011 ஆம் ஆண்டு நிலவரப்படி, இதன் மக்கள் தொகை 14,323 ஆகும், இதில் 6,662 ஆண்கள் மற்றும் 7,661 பெண்கள் ஆவர். மக்கள்தொகையில் சுமார் 14.2%, 6 வயதிற்குட்பட்டவர்கள் ஆவர். மக்கள் தொகை கணக்கெடுப்பின்படி செம்மநாட்டில் மொத்தம் 2,747 குடும்பங்கள் உள்ளன.
# வே. பதுமனார்



புலவர் **வே. பதுமனார்** என்கிற **வி. பத்மனாபன்** என்பவர் வேலூர் மாவட்டத்தைச் சேர்ந்த தமிழறிஞர் ஆவார்.  

## தனி வாழ்க்கை
இவர் பெங்களூரில் பிறந்து குடியாத்தத்தில் குடியேறினார். இவருடைய மாணவப் பருவ நண்பரான ஜி. விஸ்வநாதனுடன் பல்வேறு தமிழ் சார்ந்த நிகழ்வுகளை நடத்தியுள்ளார். பதுமனார் வள்ளலார் தெய்வீக நிலையம், தெளிதமிழ் ஆர்வலர் அமைப்பு உள்ளிட்ட அமைப்புகளையும் நிறுவி தமிழ்ப் பணியாற்றியுள்ளார். தமிழ் நாடு அரசின் தமிழ்ப் பாடத்திட்ட மேலாய்வாளராக இருந்தார்.
# முதியோர் மருத்துவம்


**முதியோர் மருத்துவம்** (Geriatrics, geriatric medicine) என்பது முதியோர்களின் தனித்துவமான சுகாதாரத் தேவைகளைப் பராமரிப்பதில் கவனம் செலுத்தும் ஒரு சிறப்பு மருத்துவப் பிரிவாகும். இம் மருத்துவம், முதியோர்களில் நோயைத் தடுப்பதன் மூலமும், நோயைக்கண்டறிந்து, சிகிச்சையளிப்பதன் மூலமும் ஆரோக்கியத்தை மேம்படுத்துவதை நோக்கமாகக் கொண்டுள்ளது. முதியோர்களைப் பராமரிப்பதில் நிபுணத்துவம் பெற்ற முதியோர் மருத்துவர் பராமரிப்பில் இருக்க வரையறுக்கப்பட்ட வயது என்று எதுவும் இல்லை. மாறாக, இத்தகைய முடிவு தனிப்பட்ட நோயாளியின் தேவை மற்றும் அவர்களுக்குக் கிடைக்கக்கூடிய பராமரிப்புகளைக் கணக்கில் கொண்டு எடுக்கப்படுகிறது. பல நாள்பட்ட நோய்வாய்ப்பட்டவர்களுக்கு அல்லது அன்றாட வாழ்க்கைத் தரத்தை அச்சுறுத்தும்படியான, வயது தொடர்புடைய சிக்கல்களைக் கொண்டவர்களுக்கு இத்தகைய கவனிப்பு பயனளிக்கும். குடும்பத்தினருக்குப் பராமரிப்புப் பொறுப்புகள் பெருகி மன அழுத்தமாகவோ அல்லது மருத்துவ ரீதியாகச் சிக்கலானதாகவோ இருந்தால் முதியோர் பராமரிப்பு தேவை என்று கருதலாம்.  

முதியோர் மருத்துவம், முதுமையியல் (Gerontology) துறையிலிருந்து சற்று மாறுபட்டதாகும். முதுமையியல் என்பது முதுமையடைதல் குறித்த பன்முக ஆய்வு ஆகும், இது (காயம், நோய், சுற்றுச்சூழல் அபாயங்கள் அல்லது நடத்தை ஆபத்துக் காரணிகள் இல்லாத) காலப்போக்கில் உடல் உறுப்புகளின் செயற்பாடுகளில் ஏற்படும் சரிவு என வரையறுக்கப்படுகிறது.  

## ஊட்டச்சத்து குறைபாடு
மருத்துவமனையில் அனுமதிக்கப்பட்ட முதிய நோயாளிகளில் 12 முதல் 50% வரை ஊட்டச்சத்து குறைபாடு மற்றும் மோசமான ஊட்டச்சத்து காரணிகளால் பாதிப்பு அடைகிறார்கள். ஊட்டச்சத்து நிலைமை திறமையான செவிலியர் வசதிகள் கொண்ட நீண்டகாலப் பராமரிப்பு மையங்களில் வாழும் 23 முதல் 50% முதிய நோயாளிகளையும் பாதிக்கிறது. ஊட்டச்சத்து குறைபாடு ஏற்படுவது உடலியங்கியல், நோயியல், உளவியல் மற்றும் சமூகப் பொருளாதாரக் காரணிகளின் கலவையாக உள்ளதால், இதனைச் சரி செய்யப் பயனுள்ள செயல் முறைமைகளை அடையாளம் காண்பது கடினமாக உள்ளது. ஊட்டச்சத்து குறைபாடு ஏற்படுவதற்கு உணவுகளை உட்கொள்ளும்போது வாசனை மற்றும் சுவை குறைவது, ஊட்டச்சத்து உணவு உட்கொள்ளலை பாதிக்கும் வளர்சிதை மாற்ற விகிதம் குறைவது ஆகியவற்றை உடலியல் காரணிகளாகக் கூறலாம். அதே சமயம், தற்செயலாக எடை இழப்பு நோய்க்குறியியல் காரணிகளால் ஏற்படலாம். ஊட்டச்சத்து குறைபாடு அறிவாற்றல் செயற்பாடுகளைப் பாதிக்கும் நீடித்த நோய்கள், செரிமானத்தை நேரடியாகப் பாதிக்கும் நிலைமைகள் (உதாரணமாக, மோசமான பற்கள், இரைப்பை குடல் புற்றுநோய்கள், இரைப்பை உணவுக்குழாய் பின்னொழுக்கு நோய்) அல்லது உணவு கட்டுப்பாடுகள் (இதயச் செயலிழப்பு, நீரிழிவு நோய், உயர் இரத்த அழுத்தம்) காரணமாகவும் ஏற்படலாம். இதற்கு உளப் பிறழ்ச்சி, பசியின்மை மற்றும் துக்கம் உள்ளிட்ட நிலைமைகள் உளவியல் காரணிகளாக இருக்கக்கூடும் .
# காந்திபவன் பன்னாட்டு அறக்கட்டளை



**காந்திபவன் பன்னாட்டு அறக்கட்டளை** (*Gandhibhavan International Trust*) என்பது கேரளாவைத் தளமாகக் கொண்ட ஒரு இந்திய அரசு சாரா அமைப்பாகும், இதன் தலைமையகம் கொல்லம் மாவட்டத்தின் பத்தனபுரத்தில் உள்ளது. 2002 ஆம் ஆண்டில் நிறுவப்பட்ட இந்த அமைப்பு, பாலினம், வயது, சுகாதார நிலை, மதம் அல்லது சாதி ஆகியவற்றைப் பொருட்படுத்தாமல் ஆதரவற்ற நபர்களின் கவனிப்பு மற்றும் நலனுக்காக அர்ப்பணிக்கப்பட்டுள்ளது. நவம்பர் 2023 இல், சுமார் 1300 நபர்கள் அறக்கட்டளையின் கவனத்தைப் பெற்றனர். இந்த அறக்கட்டளை டாக்டர் புனலூர் சோமராஜன் என்ற மனித நேயப் பண்பாளரால் நிறுவப்பட்டது, இவருக்கு சிறந்த சமூக சேவைக்காக கேரள அரசால் 2023 ஆம் ஆண்டிற்கான கேரளா ஸ்ரீ விருது வழங்கப்பட்டது.  

குழந்தைகளுக்கான பகல் நேரப்பராமரிப்பு மையம், ஆதரவற்ற குழந்தைகளுக்கான குழந்தைகள் இல்லம், பெருமூளை வாதம், மன இறுக்கம் மற்றும் பிற வகையான மன மற்றும் உடல் குறைபாடுகள் உள்ள குழந்தைகளுக்கான சிறப்புப் பள்ளி, பெண்கள் மற்றும் குழந்தைகளுக்காக குருகருணியா மந்தினம், ஆண்களுக்கான முதியோர் இல்லம், படுக்கையில் இருக்கும் மூத்த குடிமக்களுக்கான ஜீவகாருணியா மந்திரம், ஒரு முழு அளவிலான போதை ஒழிப்பு மையம் மற்றும் பெண்களுக்கான நோய்த்தடுப்பு பராமரிப்பு இல்லம் உள்ளிட்ட பல வசதிகளை இந்த அறக்கட்டளை நடத்துகிறது.  

மூத்த குடிமக்கள் மற்றும் விழிப்புணர்வு உருவாக்கத்திற்கு சேவைகளை வழங்குவதற்கான சிறந்த நிறுவனமாக இந்த அறக்கட்டளைக்கு 2019 ஆம் ஆண்டில் இந்திய அரசால் "வயோஷ்ரேஸ்தா சம்மன்" என்ற விருது வழங்கப்பட்டது.
# வாகான் தேசியப் பூங்கா



**வாகான் தேசியப் பூங்கா** (*Wakhan National Park*) என்பது வடகிழக்கு ஆப்கானித்தானில் உள்ள ஒரு தேசியப் பூங்கா ஆகும். 2014 ஆம் ஆண்டில் நிறுவப்பட்ட இந்தப் பூங்கா, படாக்சான் மாகாணத்தின் வாகான் மாவட்டம் முழுவதையும் உள்ளடக்கியது, பாமிர் மலைகள் மற்றும் இந்து குஷ் இடையே வாகான் நடைபாதை விரிவடைந்து, வடக்கே தஜிகிஸ்தானின் கோர்னோ-படாக்ஷான் தன்னாட்சி பகுதி, தெற்கே பாகிஸ்தானின் கைபர் பக்துன்க்வா மற்றும் கில்கிட்-பால்டிஸ்தான் மற்றும் கிழக்கே சீனாவின் ஜின்ஜியாங் தன்னாட்சி பகுதி ஆகியவற்றை எல்லைகளாக கொண்டுள்ளது.  

வாகான் தேசியப் பூங்காவில் உள்ள தாவரங்கள் மற்றும் விலங்கினங்களில் சுமார் 600 தாவர இனங்கள், பனிச் சிறுத்தை, லின்க்ஸ், ஓநாய், பழுப்பு கரடி, ஸ்டோன் மார்டன், சிவப்பு நரி, பல்லா பூனை, ஐபெக்ஸ், மார்கோ போலோ செம்மறி ஆடு மற்றும் யூரியல் ஆகியவை அடங்கும். தொலைதூர மற்றும் பெரும்பாலும் மரக் கோட்டிற்கு மேலே, சுரங்கம் மற்றும் மரம் வெட்டுவதை விட வேட்டையாடுதல் மற்றும் அதிக மேய்ச்சல் ஆகியவை தற்போது முக்கிய அச்சுறுத்தல்களை ஏற்படுத்துகின்றன. வாகி மற்றும் கிர்கிஸ் பின்னணியைச் சேர்ந்த சுமார் 15,000 ஆப்கானியர்கள் இப்பகுதியில் வசிக்கின்றனர். வெளிநாட்டவர்கள் இப்பகுதிக்கு சுற்றுப்பயணம் செய்ய ஆப்கானிஸ்தான் விசா வைத்திருக்க வேண்டும்.
# அரணம்


**அரணம்** (*Aranam*) என்பது 2024-இல் பிரியன் எழுத்து இயக்கத்தில் வெளிவந்த இந்தியத் தமிழ் பரபரப்பூட்டும் குற்றத் திரைப்படமாகும். இப்படத்தில் பிரியன், வர்ஷா சரவணகுமார், இலகுபரன் ஆகியோர் முக்கிய வேடங்களில் நடித்திருந்தனர். தமிழ் திரைக்கூடம் என்ற பதாகையின் கீழ் இப்படம் தயாரிக்கப்பட்டது. இத்திரைப்படம் 2024 சனவரி 5 அன்று வெளியிடப்பட்டது.  

## நடிகர்கள்
- கதிராக பிரியன்
- தில்லை நாயகியாக வர்ஷா சரவணகுமார்
- சக்தியாக இலகுபரன்
- கயலாக கீர்த்தினா கண்ணதாசன்

## தயாரிப்பு
ஒளிப்பதிவை நிதின் கே. ராஜ், நௌசாத் ஆகியோர் மேற்கொண்டனர். படத்தொகுப்பை பி.கே மேற்கொண்டார். படத்தின் முதற் பார்வை 2023 ஏப்ரலில் வெளியிடப்பட்டது. படத்தின் இசை வெளியீடு சென்னையில் 2023 திசம்பர் 18 அன்று நடைபெற்றது.  

## பாடல்கள்
இத்திரைப்படத்திற்கு சாஜன் மாதவ் இசையமைத்திருந்தார்.  

- காத்துல என்ன-ஹரிஹரசுதன், நமிதா பாபு- பாடலாசிரியர் பாலா
- நளினா நளினா-மது பாலகிருஷ்ணன், மஞ்சரி
- ஆரிராரரோ-ஹரிஹரசுதன்
- கண்ணாடி கண்ணுலா-சாஜன் மாதவ், வைஷ்ணவி கண்ணன்

## வரவேற்பு
டைம்ஸ் நவ் விமர்சகர் ஒருவர் இப்படத்தை 5இற்கு 3 என மதிப்பிட்டு" பரபரப்பூட்டும் உலகில் எதிர்பாராத பயணத்தை விரும்புவோருக்கு, *அரணம்* கட்டாயம் பார்க்க வேண்டிய படம்" என்று எழுதினார்.
# ஓக்லா நிலநிரப்பு


**ஓக்லா நிலநிரப்பு** (*Okhla landfill*) என்பது தில்லி ஓக்லாவில் உள்ள ஒரு குப்பை நிரப்பும் இடமாகும். 40 ஏக்கர் பரப்பளவில் பரவியுள்ள இந்தத் தளம் 1996 ஆம் ஆண்டில் தெற்கு தில்லி மாநகராட்சி பயன்பாட்டிற்காக தொடங்கப்பட்டது. தெற்கு தில்லி மாநகராட்சியால் நாள்தோறும் சேகரிக்கப்படும் 3,500 டன் கழிவுகளில், 1,200 டன் 2010 ஆம் ஆண்டில் அந்த இடம் தீர்ந்துவிட்டதாக அறிவிக்கப்பட்ட போதிலும் ஓக்லா நிலப்பரப்பில் கொட்டப்பட்டு வந்தது. அனுமதிக்கப்பட்ட வரம்பை விட மூன்று மடங்கு (55 மீட்டர்) உயரத்தை எட்டிய பிறகு, இந்தத் தளம் இறுதியாக 2018 இல் தகுதி இழப்பு செய்யப்பட்டது. ஓக்லா நிலப்பரப்பை பசுமையாக்குவதற்கு ஒன்றரை ஆண்டுகளுக்குள் முடிக்க குடிமை நிறுவனம் இப்போது நோக்கமாகக் கொண்டுள்ளது.
# முதுமையியல்

அட்டைகளை விளையாடும் முதியவர்கள்|250x250px]]  

**முதுமையியல்** (gerontology) என்பது முதுமையின் சமூக, கலாச்சார, உளவியல், அறிவாற்றல் மற்றும் உயிரியல் அம்சங்களைப் பற்றிய ஆய்வு ஆகும். இந்த வார்த்தை 1903 ஆம் ஆண்டில் இலியா மெச்னிகோவ் என்பவரால் உருவாக்கப்பட்டது. இந்தத் துறை முதியவர்களில் இருக்கும் நோய்க்குச் சிகிச்சையளிப்பதில் நிபுணத்துவம் பெற்ற மருத்துவத்தின் கிளையான முதியோர் மருத்துவத்திலிருந்து வேறுபடுகிறது. முதியோர் மருத்துவர்கள் மற்றும் ஆய்வாளர்கள் உயிரியல், செவிலியம், மருத்துவம், குற்றவியல், பல் மருத்துவம், சமூகப்பணி, உடல் மற்றும் தொழில் சிகிச்சை, உளவியல், மனநலம், சமூகவியல், பொருளாதாரம், அரசறிவியல், கட்டடக்கலை, புவியியல், மருந்தகம், பொதுச் சுகாதாரம், வீட்டுவசதி மற்றும் மானிடவியல் ஆகிய துறைகளில் உள்ளனர்.  

## உயிரிய முதுமையியல்

உயிரிய முதுமையியல் (Biogerontology), முதுமையியலின் பரிணாம தோற்றம் மற்றும் செயல்முறையில் தலையிடுவதற்கான சாத்தியமான வழிமுறைகள் குறித்து அக்கறை கொண்ட முதுமையியலின் சிறப்புத் துணைத் துறையாக உள்ளது. முதுமை செயல்முறைகளில் தலையிடுவதன் மூலம் முதுமை தொடர்பான நோயைத் தடுப்பது உயிரிமுதுமையிலின் முதன்மை நோக்கமாகும். வயதாவது நோயின் அளவுகோல்களுக்குப் பொருந்துகிறது என்று சிலர் வாதிடுகின்றனர், எனவே முதுமை ஒரு நோயாகக் கருதப்பட வேண்டும் என்ற கருதுகோளும் உண்டு.  

36 பிறழ் பிரிப்பு ஆய்வுகள் மனிதர்களின் வயதுக்கும் டி. என். ஏ. சேதத்திற்கும் இடையே ஒரு தொடர்பு இருப்பதாக முடிவு செய்தது. இது முதுமைக்கான டி. என். ஏ. சேதக் கோட்பாட்டுடன் ஒத்துப்போகிறது.  

## சமூக முதுமையியல்
சமூக முதுமையியல் (Social gerontology) என்பது முதியவர்களைப் பற்றிப் படிப்பதிலும், அவர்களுடன் வேலை செய்வதிலும் நிபுணத்துவம் பெற படிக்கும் துணைத் துறையாகும். சமூக முதியோர் வல்லுநர்கள், சமூகப்பணி, செவிலியம், உளவியல், சமூகவியல், மக்கள்தொகை, பொதுச் சுகாதாரம் அல்லது பிற சமூக அறிவியல் துறைகளில் பட்டங்கள் பெற்றவர்களாக இருப்பார்கள். இவர்கள் முதியோர் கல்வி, ஆராய்ச்சி மற்றும் முன்னேற்றத்திற்குப் பொறுப்பானவர்கள்.  

ஆயுள் காலம் மற்றும் ஆயுள் நீட்டிப்பு பிரச்சினைகளை அளவிட எண்கள் தேவைப்படுவதால், மக்கள் தொகையியலுடன் இணைவாக உள்ளது. மனித ஆயுட்காலம் குறித்த புள்ளிவிவரங்களைப் படிப்பவர்கள், முதியவர்களின் சமூகப் புள்ளிவிவரங்களைப் பற்றி ஆய்வு செய்வோரிலிருந்து வேறுபடுகிறார்கள்.  

## சுற்றுச்சூழல் முதுமையியல்
சுற்றுச்சூழல் முதுமையியல் (Environmental gerontology) என்பது முதியவர்களுக்கும் அவர்களின் உடல் மற்றும் சமூகச் சூழல்களுக்கும் இடையிலான உறவை மேம்படுத்துவதற்கான புரிதல் மற்றும் தலையீடுகளை நாடும் ஒரு நிபுணத்துவம் ஆகும்.
# ரிமால் புயல்

**ரிமால் புயல்** (*Cyclone Remal*) என்பது வங்காள விரிகுடாவில் உருவான ஒரு வெப்பமண்டல சூறாவளியாகும். இப்புயல் 2024 மே 26 அன்று வங்களாதேசத்தைத் தாக்கும். இப்புயலின் தாக்கத்தால் நாகாலாந்து, மணிப்பூர், மிசோரம், திரிபுரா மாநிலங்களுக்கு இந்திய வானிலை ஆய்வு மையம் அவசர எச்சரிக்கை விடுத்துள்ளது.  

## பெயரிடல்
ரிமால் என்ற சொல் (அரபு மொழி: رمول) அரபு மொழியாகும். இதன் பொருள் மணல் என்பதாகும். 2018 இல் ஓமன் உலக வானிலையியல் அமைப்பில் வரவிருக்கும் சூறாவளிப் பெயர்களின் பட்டியலில் இப்பெயரை முன்மொழிந்தது.
# பிரசன்னா பா. வரலே



**பிரசன்னா பாலச்சந்திர வரலே** (*Prasanna B. Varale*-பிறப்பு சூன் 23,1962) இந்திய உச்ச நீதிமன்றத்தின் நீதிபதி ஆவார். இவர் முன்பு கர்நாடக உயர் நீதிமன்றத்தின் தலைமை நீதிபதியாகப் பணியாற்றினார். இவர் மும்பை உயர்நீதிமன்றத்தின் முன்னாள் நீதிபதி ஆவார்.  

## இளமை
வரலே 23 சூன் 1962 அன்று கருநாடக மாநிலம் பெல்காம் மாவட்டத்தில் உள்ள நிபானியில் பிறந்தார். மகாராட்டிர மாநிலம் டாக்டர் பாபாசாகேப் அம்பேத்கர் மராத்வாடா பல்கலைக்கழகத்தில் கலை மற்றும் சட்டத்தில் பட்டம் பெற்றார்.  

## தொழில்
வரலே 1985-இல் வழக்கறிஞராகப் பணியில் சேர்ந்தார். 18 சூலை 2008 அன்று பம்பாய் உயர் நீதிமன்றத்தின் கூடுதல் நீதிபதியாக நியமிக்கப்பட்ட இவர், 15 சூலை 2011-இல் நிரந்தர நீதிபதியாக நியமிக்கப்பட்டார். இவர் 15 அக்டோபர் 2022 அன்று கருநாடக உயர் நீதிமன்றத்தின் தலைமை நீதிபதியாகப் பதவி உயர்வு பெற்றார். வரலே 25 சனவரி 2024 அன்று இந்திய உச்ச நீதிமன்றத்தின் நீதிபதியாக உயர்த்தப்பட்டார்.
# பிரசாந்த் குமார்



**பிரசாந்த் குமார்** (*Prashant Kumar*-சூலை 1,1958-ஆகத்து 30,2019) என்பவர் ஓர் இந்திய மேனாள் நீதிபதி ஆவார். இவர் சார்க்கண்டு உயர்நீதிமன்றத்தின் முன்னாள் பொறுப்பு தலைமை நீதிபதி இருந்தார். சார்க்கண்டு உயர் நீதிமன்றம் மற்றும் அலகாபாத் உயர் நீதிமன்றத்தின் நீதிபதியாகவும் இவர் இருந்துள்ளார்.
# சந்தீப் மேத்தா



**சந்தீப் மேத்தா** (*Sandeep Mehta*; பிறப்பு 11 சனவரி 1963) இந்திய உச்ச நீதிமன்றத்தின் நீதிபதி ஆவார். இவர் குவகாத்தி உயர் நீதிமன்றத்தின் முன்னாள் தலைமை நீதிபதியும், இராசத்தான் உயர் நீதிமன்றத்தின் நீதிபதியும் ஆவார்.  

## தொழில்
மேத்தா 8 ஆகத்து 1986 அன்று வழக்கறிஞராகப் பதிவு செய்து குற்றவியல் மற்றும் அரசியலமைப்பு விடயங்களில் பணியாற்றினார். இவர் 30 மே 2011 அன்று இராசத்தான் உயர்நீதிமன்றத்தின் நீதிபதியாகப் பதவியேற்றார். மேத்தா 15 பிப்ரவரி 2023 அன்று குவகாத்தி உயர்நீதிமன்றத்தின் தலைமை நீதிபதியாக நியமிக்கப்பட்டார். பின்னர் இவர் 9 நவம்பர் 2023 அன்று இந்திய உச்ச நீதிமன்றத்தின் நீதிபதியாக நியமிக்கப்பட்டு பணியிலுள்ளார்.
# மன்மோகன் சிங் குஜ்ரால்


**மன் மோகன் சிங் குஜ்ரால்** (*Man Mohan Singh Gujral*) (1919-12 செப்டம்பர் 2015) இந்திய நீதிபதியும் சிக்கிம் உயர் நீதிமன்றத்தின் முதல் தலைமை நீதிபதியும் ஆவார்.  

## தொழில்
நீதிபதி குஜ்ரால் அம்பாலா, சண்டிகர், சிம்லா மற்றும் ரோத்தக் ஆகிய இடங்களில் மாவட்ட மற்றும் அமர்வு நீதிபதியாகப் பணியாற்றியுள்ளார். இவர் கூட்டு பஞ்சாப்பின் சட்ட நினைவூட்டுபவராகவும் இருந்தார். 1965ஆம் ஆண்டில் அந்தமான் நிக்கோபார் தீவுகளின் மாவட்ட மற்றும் கூடுதல் அமர்வு நீதிபதியாக பதவிவகித்துள்ளார். 21 ஆகத்து 1969 அன்று பஞ்சாப் மற்றும் அரியானா உயர்நீதிமன்றத்தின் நீதிபதியாகப் பதவி உயர்வு பெற்றார். 1976 மே 7 அன்று இவர் இடமாற்றம் செய்யப்பட்டு சிக்கிம் உயர்நீதிமன்றத்தின் முதல் தலைமை நீதிபதி ஆனார். நீதிபதி குஜ்ரால் 1983 மார்ச் 15 அன்று ஓய்வு பெற்றார். குஜ்ரால் தனது 96 வயதில் (2015ஆம் ஆண்டு) காலமானார்.
# மலேசிய நீதி அரண்மனை


**மலேசிய நீதி அரண்மனை** (மலாய்:*Istana Kehakiman Malaysia*; ஆங்கிலம்:*Palace of Justice (Malaysia)*; சீனம்:布城司法宮) என்பது மலேசியா, புத்ராஜெயா நகர மையத்தில் அமைந்துள்ள நீதித்துறை வளாகம் ஆகும். இந்த வளாகம் மலேசியாவின் மிக உயர்நிலை நீதிமன்றங்களான மலேசிய உச்சநீதிமன்றம்; மலேசிய மேல்முறையீட்டு நீதிமன்றம் ஆகிய இரு உயர் நீதிமன்றங்களைக் கொண்டுள்ளது.  

முன்பு கோலாலம்பூர் சுல்தான் அப்துல் சமாட் கட்டிடத்தில் இருந்த அந்த இரு நீதிமன்றங்களும் 2003-ஆம் ஆண்டில் இங்கு இடமாற்றம் செய்யப்பட்டன.  

## பொது

மலேசியாவின் நீதித்துறை அமைப்பிற்கு முறையான ஒரு கட்டிடம் தேவைப்பட்டதால், புத்ராஜெயாவின் 3-ஆவது புறநகர்ப் பகுதிக்குள் ஓர் இடம் அடையாளம் காணப்பட்டது. கட்டிடத்தை வடிவமைக்க அக்கிடா கட்டிடக் கலைஞர் நிறுவனம் (*aQidea Architect*) நியமிக்கப்பட்டது. இந்தக் கட்டிடக் கலைஞர் நிறுவனம், அந்தக் கட்டத்தில் மலேசியப் பிரதமரின் அலுவலகமான பெர்டானா புத்ரா கட்டிடம் கட்டப்படுவதற்கு உதவியாக இருந்தது.  

பெர்டானா புத்ரா கட்டிடம் கட்டி முடிக்கப்பட்ட பின்னர் மலேசிய நீதி அரண்மனையின் கட்டுமானம் தொடங்கியது. மலேசிய நீதி அரண்மனை வளாக அமைப்பில் இரண்டு உச்ச நீதிமன்றங்கள், ஆறு மேல்முறையீட்டு நீதிமன்றங்கள், தலைமைப் பதிவாளர் அலுவலகம், உச்ச நீதிமன்றத்திற்கான இரண்டு பதிவகங்கள், மேல்முறையீட்டு நீதிமன்றத்திற்கான அலுவலகங்கள், ஒரு மாநாட்டு அரங்கம், ஒரு நூலகம் மற்றும் ஓர் அருங்காட்சியகம் ஆகியவை உள்ளன.  

இந்த வளாகம் பற்பல பாதுகாப்பு நுழைவாயில்களையும்; பாதுகாப்புப் பாதைகளையும் கொண்டுள்ளது. நீதிபதிகள், வழக்கறிஞர்கள், சாட்சிகள், பொதுமக்கள் மற்றும் குற்றம் சாட்டப்பட்டவர்களுக்காகத் தனித் தனிப் பாதைகள் உள்ளன. அத்துடன் நீதிபதிகள், சாட்சிகள், பொதுமக்களுக்கு என தனித் தனி வாகன நிறுத்துமிடங்களையும் கொண்டுள்ளது.  

## கட்டிடக்கலை

நீதி அரண்மனையின் வடிவமைப்பு இந்தியாவில் உள்ள தாஜ்மகால் போன்ற பாரம்பரிய இசுலாமிய கலாசாரத்தின் தாக்கங்களைக் கொண்டுள்ளது. அத்துடன் கோலாலம்பூரில் உள்ள சுல்தான் அப்துல் சமாட் கட்டிடத்தின் மூரிஷ் கலாசாரமும்; பல்லேடியன் வடிவமைப்பு போன்ற மேற்கத்திய பாரம்பரிய தாக்கங்களும், இந்த நீதி அரண்மனை வடிவமைப்பில் பிணைக்கப்பட்டு உள்ளன.  

இந்த வளாகத்தில் நீதித்துறைக்கு என ஐந்து மாடி கட்டிடமும்; நீதிமன்றங்கள் மற்றும் அலுவலகங்களுக்கு என இரண்டு மாடி கட்டிடடங்களும் உள்ளன.
# 1-பியூட்டைல்-3-மெத்திலிமிடசோலியம் டெட்ராகுளோரோபெர்ரேட்டு



**1-பியூட்டைல்-3-மெத்திலிமிடசோலியம் டெட்ராகுளோரோபெர்ரேட்டு** (*1-Butyl-3-methylimidazolium tetrachloroferrate*) என்பது C<sub>8</sub>H<sub>15</sub>Cl<sub>4</sub>FeN<sub>2</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கரிமச் சேர்மமாகும். இரும்பின் இந்த அணைவுச் சேர்மம் காந்தப்பண்பு கொண்ட அயனித் திரவமாகும் 1-பியூட்டைல்-3-மெத்திலிமிடசோலியம் குளோரைடுடன் இரும்பு(III) குளோரைடு சேர்மத்தைச் சேர்த்து வினைபுரியச் செய்து இது தயாரிக்கப்படுகிறது. தண்ணீரில் மிகக் குறைந்த கரைதிறன் கொண்டிருக்கும்.  

அதிக சுழல் FeCl<sub>4</sub> எதிர்மின்னயனி இருப்பதால், இத்திரவமானது பாரா காந்தமாகவும் மற்றும் 40.6 × 10−6 மின்காந்த அலகு கிராம்<sup>−1</sup> காந்த உணர்திறனும் கொண்டுள்ளதாகப் பதிவாகியுள்ளது. ஒரு சோதனைக் குழாயில் 1-பியூட்டைல்-3-மெத்திலிமிடசோலியம் டெட்ராகுளோரோபெர்ரேட்டு திரவத்தை ஈர்க்க ஓர் எளிய சிறிய நியோடிமியம் காந்தம் போதுமானதாகும்.
# ச. சி. தர்மாதிகாரி



**ச. சி. தர்மாதிகாரி** (*S. C. Dharmadhikar*i) ஓர் இந்திய நீதிபதி ஆவார். இவர் மும்பை உயர்நீதிமன்றத்தின் நீதிபதியாகப் பணியாற்றினார்.  

## இளமை
தர்மாதிகாரி 26 சனவரி 1960 அன்று வழக்கறிஞர்கள் குடும்பம் ஒன்றில் பிறந்தார். இவரது தந்தை மறைந்த நீதிபதி சி. ச. தர்மாதிகாரி. இவர் இளநிலை வணிகவியல் பட்டமும் இளங்கலைச் சட்டப் பட்டமும் பம்பாய் பல்கலைக்கழகத்தில் பெற்றுள்ளார். இதன் பின்னர் 28 சூன் 1983 அன்று வழக்கறிஞராகச் சேர்ந்தார்.  

## நீதிபதி
வழக்கறிஞராகப் பணியாற்றிய தர்மாதிகாரி 14 நவம்பர் 2003 அன்று பம்பாய் உயர்நீதிமன்றத்தில் கூடுதல் நீதிபதியாகப் பணியிலமர்த்தப்பட்டார். பின்னர் நடைபெற்ற பணி இடமாற்றம் தொடர்பாகத் தனது பதவியிலிருந்து 15 பிப்ரவரி 2020 அன்று பணி விலகினார். மத்தியப் பிரதேச உயர் நீதிமன்றத்திற்கு மாற்றப்பட்டதைத் தனிப்பட்ட காரணங்களை மேற்கோள் காட்டி பதவி விலகினார்.
# மலேசிய மேல்முறையீட்டு நீதிமன்றம்


**மலேசிய மேல்முறையீட்டு நீதிமன்றம்** (மலாய்:*Mahkamah Persekutuan Malaysia*; ஆங்கிலம்:*Court of Appeal of Malaysia*; சீனம்:马来西亚上诉法院) என்பது மலேசிய நீதித்துறை அமைப்பில் உள்ள உயர்நிலை நீதிமன்றமாகும். நீதித்துறைப் படிநிலை அமைப்பில் மலேசிய உச்சநீதிமன்றத்திற்கு அடுத்த நிலையில் உள்ள இரண்டாவது உயர் நீதிமன்றமாகும். இது புத்ராஜெயாவில் உள்ள மலேசிய நீதி அரண்மனை வளாகத்தில் (*Palace of Justice*) உள்ளது.  

இந்த நீதிமன்றம் மலேசிய மேல்முறையீட்டு நீதிமன்றத் தலைவரால் (*President of the Court of Appeal of Malaysia*) வழிநடத்தப்படுகிறது. மலேசிய மேல்முறையீட்டு நீதிமன்றத் தலைவர் பதவி, மலேசிய நீதித்துறையில் மலேசியத் தலைமை நீதிபதிக்குப் பிறகு இரண்டாவது நிலையில் மிக மூத்தப் பதவியாக உள்ளது.  

17 சனவரி 2023-இல், அபாங் இசுகந்தர் அபாங் அசீம் என்பவர் மலேசிய மேல்முறையீட்டு நீதிமன்றத் தலைவராக யாங் டி-பெர்டுவான் அகோங் முன்னிலையில் பதவியேற்றார். மலேசியாவின் முதல் பெண் மேல்முறையீட்டு நீதிமன்றத் தலைவர் ரோகானா யூசுப், 2022-ஆம் ஆண்டில் ஓய்வு வயதை எட்டியதும் அபாங் இசுகந்தர் அபாங் அசீம் புதிய தலைவராகப் பதவியேற்றார்.  

## பொது

1985-ஆம் ஆண்டுக்கு முன், மலேசிய உச்சநீதிமன்றம் மலேசியாவின் இரண்டாவது உயர் நீதிமன்றமாக இருந்தது. அந்தக் கட்டத்தில் இங்கிலாந்தில் இருந்த பிரிவி கவுன்சில் (*Privy Council*) எனும் பிரிவி உச்ச நீதிமன்றம், முதன்மை உயர் உச்ச நீதிமன்றமாக இருந்தது. சனவரி 1, 1978 அன்று, குற்றவியல் மற்றும் அரசியலமைப்பு வழக்குகள் தொடர்பாக, இங்கிலாந்தில் இருந்த பிரிவி உச்ச நீதிமன்றத்தில் முறையீடுகள் செய்வது, மலேசியாவில் தடை செய்யப்பட்டன.  

| விருது | நீதிபதி | பதவி | பதவியேற்பு |  |
| --- | --- | --- | --- | --- |
| டான் ஸ்ரீ டத்தோ | **அபாங் இசுகந்தர் அபாங் அசீம்**
(Abang Iskandar Abang Hashim) | நீதிமன்றத் தலைவர் | 17 சனவரி 2023 |  |
| டத்தோ | **யாக்கோப் சாம்**
(Yaacob Md Sam) | நீதிபதி | 21 மார்ச் 2016 |  |
| டத்தோ | **அப்துல் கரீம் அப்துல் ஜலீல்**
(Abdul Karim Abdul Jalil) | நீதிபதி | 21 மார்ச் 2016 |  |
| டத்தோ | **சுராயா ஒசுமான்**
(Suraya Othman) | நீதிபதி | 23 செப்டம்பர் 2017 |  |
| டத்தோ | **அனிபா பரிகுல்லா**
(Hanipah Farikullah) | நீதிபதி | 27 ஏப்ரல் 2018 |  |
| டத்தோ | **கமலுதின் சாயித்**
(Kamaludin Md Said) | நீதிபதி | 27 ஏப்ரல் 2018 |  |
| டத்தோ | **முகமது சபிதீன் டியா**
(Mohamad Zabidin Mohd Diah) | நீதிபதி | 26 நவம்பர் 2018 |  |
| டத்தோ | **நூர் பி அரிபின்**
(Nor Bee Ariffin) | நீதிபதி | 26 நவம்பர் 2018 |  |
| டத்தோ | **சானா மெகாட்**
(Has Zanah Mehat) | நீதிபதி | 26 நவம்பர் 2018 |  |
| டத்தோ | **லீ சுவீ செங்**
(Lee Swee Seng) | நீதிபதி | 8 ஆகஸ்டு 2019 |  |
| டத்தோ | **அசீசா நவாவி**
(Azizah Nawawi) | நீதிபதி | 8 ஆகஸ்டு 2019 |  |
| டத்தோ | **வாசிர் ஆலாம் மைதீன் மீரா**
Vazeer Alam Mydin Meera) | நீதிபதி | 8 ஆகஸ்டு 2019 |  |
| டத்தோ | **ரவீந்திரன் பரமகுரு**
(Ravinthran Paramaguru) | நீதிபதி | 8 ஆகஸ்டு 2019 |  |
| டத்தோ | **அட்ரிய சையது இசுமாயில்**
(Hadhariah Syed Ismail) | நீதிபதி | 5 டிசம்பர் 2019 |  |
| டத்தோ | **அபு பக்கார் ஜாயிஸ்**
(Abu Bakar Jais) | நீதிபதி | 5 டிசம்பர் 2019 |  |
| டத்தோ | **நந்தபாலன் மூர்த்தி**
(Nantha Balan Moorthy) | நீதிபதி | 5 டிசம்பர் 2019 | } |
# நாது ராம் அகிர்வார்



**நாது ராம் அகிர்வார்** (*Nathu Ram Ahirwa*r) (1 சூலை 1923 - 5 திசம்பர் 2013) ஒரு இந்திய அரசியல்வாதியும் சமூகத் தலைவரும் முன்னாள் கல்வி அமைச்சரும் இந்தியாவின் மத்தியப் பிரதேசத்தின் திகம்கர் மாவட்டத்தில் உள்ள பாமௌரா காஸ் கிராமத்தைச் சேர்ந்த கல்வியாளர் ஆவார். மத்தியப் பிரதேசத்தின் முன்னாள் அமைச்சரும், மூத்த காங்கிரஸ் தலைவருமான இவர், தனது மூதாதையர் கிராமமான பாமௌரா காஸ் என்ற இடத்தில், குறுகிய கால நோயால் காலமானார். சில காலமாக நோய்வாய்ப்பட்டிருந்த அகிர்வார், திசம்பர் 5,2013 அன்று இறந்தார் என்று அவரது குடும்பத்தினர் தெரிவித்தனர்.  

இவர் பல ஆண்டுகளாக மத்தியப் பிரதேச சட்டமன்ற உறுப்பினராகப் பணியாற்றியுள்ளார், மேலும் நான்காவது மக்களவை (1967-19770) உறுப்பினராகவும் தேர்ந்தெடுக்கப்பட்டார். ஐந்தாவது மக்களவை (1971-1977) திகம்கர் தொகுதியில் இருந்து இந்திய தேசிய காங்கிரஸ் கட்சி உறுப்பினராகத் தேர்ந்தெடுக்கப்பட்டார், இது பட்டியல் சாதியினருக்கு ஒதுக்கப்பட்ட தொகுதியாகும். புனர்வாழ்வு, ஒத்துழைப்பு மற்றும் கல்வி அமைச்சராகவும் பணியாற்றியுள்ளார். 1977-ஆம் ஆண்டில் கர்காபூர் தொகுதியில் இருந்து ஜனதா கட்சி பிரதிநிதியாகவும், 1980-ஆம் ஆண்டில் காங்கிரஸ் கட்சியின் உறுப்பினராகவும் மத்தியப் பிரதேச சட்டப்பேரவை உறுப்பினராகத் தேர்ந்தெடுக்கப்பட்டார். 1997 ஆம் ஆண்டுக்குப் பிறகு, அவர் காங்கிரஸை விட்டு வெளியேறி பகுஜன் சமாஜ் கட்சியில் சேர்ந்தார்.  

பட்டியலிடப்பட்ட சாதியினரின் மேம்பாட்டுக்கான அவரது நடவடிக்கைகளுக்காக இவர் குறிப்பிடப்படுகிறார், மேலும் ஒரு கல்வியாளராகவும், மத்தியப் பிரதேசத்தின் இடைநிலைக் கல்விக் குழுவின் உறுப்பினராக பணியாற்றினார். இவர் தெஹர்கா திகம்கரில் ஒரு மேல்நிலைப் பள்ளியையும் நிறுவினார், மேலும் திகம்கர் அருகே உள்ள நிவாரி கல்லூரியின் துணைத் தலைவராகவும் இருந்தார்.
# இராஜேந்திர மிஸ்ரா

**இராஜேந்திர மிஸ்ரா** (*Rajendra Mishra*) (1919-1977) ஒரு இந்தியப் பேராசிரியராகவும், கல்வியின் முன்னோடியாகவும் இருந்தார், 1951 ஆம் ஆண்டில் கரக்பூரில் இந்தியத் தொழில்நுட்பக் கழகத்தின் உட்கட்டமைப்பை நிறுவ உதவினார், இயந்திரவியல், உற்பத்தி மற்றும் தொழில்துறை பொறியியல் பொறியியல் துறைகளில் முன்னோடியாக இருந்தார், மேலும் இந்தியாவில் மேலாண்மை அறிவியல் துறையில் ஆய்வைத் தொடங்கினார். கூட்டுத் திட்டங்கள் மூலம் தொழில்துறைக்கும் கல்வியாளர்களுக்கும் இடையே ஒரு உறவை இவர் உருவாக்கியபோது இவரது பங்களிப்புகள் இதற்கு முன் நிகழ்ந்திராதவை. தனது தொழில்துறை அனுபவத்தை இந்தியத் தொழில்நுட்பக் கழகம், கரக்பூரின் கல்வி முறைக்கு கொண்டு வந்த அவர், அமெரிக்கா மற்றும் ஐரோப்பாவிலிருந்து சிறந்த பொறியியல் மற்றும் மேலாண்மை நடைமுறைகளைத் தழுவி, இந்தியாவில் 27 ஆண்டுகால காலப்பகுதியில் உலகத் தரம் வாய்ந்த பொறியியல் பல்கலைக்கழகத்திற்கான அடித்தளத்தை உருவாக்கினார்.  

இந்தியாவில் தொழில்துறை பொறியியல் மற்றும் மேலாண்மைத் துறையில் மிஸ்ரா ஒரு செல்வாக்கு மிக்க நபராக இருந்தார். நாட்டின் முதல் மேலாண்மை ஆசிரியராக இவர் அறியப்படுகிறார். 1954 ஆம் ஆண்டில் இந்தியத் தொழில்நுட்பக் கழகம், கரக்பூரில் சர் ஜஹாங்கீர் காந்தி, இந்தியாவின் முன்னாள் குடியரசுத் தலைவர் வி. வி. கிரி, முன்னாள் உயர்கல்வி அமைச்சர் டாக்டர் திரிகுணா சென் ஆகியோருடன் இணைந்து நிர்வாக ஆய்வுத் துறையை நிறுவினார்.  

இந்தியத் தொழில்நுட்பக் கழகம் கரக்பூரில் தனது பதவிக்காலத்தில், இயந்திரப் பொறியியல் துறையின் தலைவர், திட்டமிடல் மற்றும் ஒருங்கிணைப்பு டீன் மற்றும் நிறுவனத்தின் துணை இயக்குநர் உள்ளிட்ட பல கல்வி பதவிகளை வகித்தார். ரூர்கேலாவில் உள்ள பிராந்திய பொறியியல் கல்லூரியின் முதல்வராகவும் இருந்தார்.  

2010 ஆம் ஆண்டில், இந்தியத் தொழில்நுட்பக் கழகம் கரக்பூர் தனது புதிய பொறியியல் தொழில்முனைவோர் மையத்திற்கு மிஸ்ராவின் நினைவாக "இராஜேந்திர மிஸ்ரா பொறியியல் தொழில்முயற்சி பள்ளி" என்று பெயரிட்டது. இந்தியத் தொழில்நுட்பக் கழகம் கரக்பூரின் முன்னாள் மாணவர்களான மறைந்த பேராசிரியர் மிஸ்ரா, தேவேந்திர மிஸ்ரா மற்றும் அமரேந்திர மிஸ்ரா ஆகியோரின் மகன்களின் தாராளமான மானியங்களுடன் இந்தப் பள்ளி அமைக்கப்பட்டது.
# ஜெய்பகவான் கோயல்

**ஜெய்பகவான் கோயல்** (*Jaibhagwan Goyal*) **ஜே. பி. கோயல்** என்றும் அழைக்கப்படும் இவர் ஓர் இந்திய இலக்கியவாதி, கல்வியாளர், பேராசிரியர் ஆவார். இவர் குர்முகி கையெழுத்துப் பிரதிகளில் 17 முதல் 19-ஆம் நூற்றாண்டின் இந்தி இலக்கிய படைப்புகளைக் கண்டுபிடித்த பெருமைக்குரியவர். சீக்கிய இலக்கியத்தில் இவரது பங்களிப்புக்கள் குறிப்பிடத்தக்கன. இவர் இந்தித் துறையில் முன்னாள் பேராசிரியராகப் பணியாற்றினார். அரியானாவில் உள்ள குருேசேத்திரா பல்கலைக்கழகத்தின் கலை மற்றும் மொழிகள் பீடத்தின் தலைவராகப் பணியாற்றினார்.  

30-இற்கும் மேற்பட்ட புத்தகங்களை எழுதிய இவர், தேசிய மற்றும் பன்னாட்டுப் பத்திரிகைகளில் 200 ஆராய்ச்சிக் கட்டுரைகளை வெளியிட்டுள்ளார். குருசேத்திரப் பல்கலைக்கழகத்தின் இந்தித் துறையின் முன்னாள் தலைவரும், பல்கலைக்கழக மானியக் குழுவின் தகைசால் பேராசிரியரும் ஆவார். குருச்சேத்திரப் பல்கலைக்கழக, பஞ்சாப் மொழித் துறை, அரியானா சாகித்ய அகாடமி, கிரந்த் அகாதமி, அரியானா உருது அகாதமி மற்றும் சண்டிகரின் குரு கோவிந்த் சிங் அறக்கட்டளை மற்றும் சிரோமணி குருத்வாரா பிரபந்தக் குழு போன்ற புகழ்பெற்ற ஆராய்ச்சி நிறுவனங்கள் இவரது பெரும்பாலான புத்தகங்களை வெளியிடப்பட்டன. இலக்கியம் மற்றும் கல்விக்கு இவர் செய்த பங்களிப்புக்காக 2021 ஆம் ஆண்டில் பத்மசிறீ விருது வழங்கப்பட்டது.
# ரூனா பானர்ஜி



**ரூனா பானர்ஜி** (*Runa Banerjee*) ஓர் இந்திய சமூக சேவகரும் இந்திய மாநிலமான உத்தரபிரதேசத்தின் ஏழை உழைக்கும் பெண்களின் நலன்களை ஊக்குவிக்கும் ஒரு அரசு சாரா அமைப்பான சுயதொழில் பெண்கள் சங்கத்தின் (SEWA) இணை நிறுவனரும் ஆவார், அங்கு இவர் பொதுச் செயலாளராகவும் தலைமை நிர்வாக அதிகாரியாகவும் பணியாற்றுகிறார். உலகெங்கிலும் உள்ள அமைதிக்காகப் பாடுபடும் பெண்களில் ஒருவரான இவர், 2005 ஆம் ஆண்டில் அமைதிக்கான நோபல் பரிசிற்கு கூட்டாகப் பரிந்துரைக்கப்பட்டார், இறுதியில் முகமது எல்பரடேய் வென்றார். இந்திய சமூகத்திற்கு இவர் செய்த பங்களிப்புகளுக்காக 2007 ஆம் ஆண்டில் இந்திய அரசு இவருக்கு நான்காவது மிக உயர்ந்த குடிமை விருதான பத்மசிறீ விருதை வழங்கியது.  

## வாழ்க்கை வரலாறு
ரூனா பானர்ஜி 1950 ஆம் ஆண்டில் இந்திய மாநிலமான உத்தரப்பிரதேசத்தின் தலைநகரான இலக்னோவில் உள்ள *மாடல் ஹவுஸ்* பகுதியில் ஒரு இந்து குடும்பத்தில் பிறந்தார். இவர் தனது ஆரம்ப ஆண்டுகளில் சமூக சேவையில் தீவிரமாக இருந்ததாகவும், அப்பகுதியின் பெண்கள் மற்றும் குழந்தைகளுக்கு கல்வி கற்பிப்பதில் ஈடுபட்டதாகவும் கூறப்படுகிறது. 1979 ஆம் ஆண்டில், தேவிகா நாக் போன்ற உள்ளூரில் அறியப்பட்ட மருத்துவர்களின் பங்கேற்புடன் ஏழைகளுக்கான சுகாதார முகாமுக்கு இவர் ஏற்பாடு செய்தார். அந்த ஆண்டு வெளியிடப்பட்ட யுனிசெஃப் அறிக்கை, இலக்னோவில் தோன்றிய எம்பிராய்டரியின் பாரம்பரிய வடிவமான சிக்கங்கரி கைவினைஞர்கள் மீது தனது கவனத்தை செலுத்தத் தூண்டியது. கைவினைஞர்கள் இடைத்தரகர்களால் சுரண்டப்பட்டு வறுமையில் வாழ்ந்து வருவதாக அறிக்கை வெளிப்படுத்தியது. பானர்ஜி, தனது நண்பர் செஹ்பா ஹுசைனுடன் இணைந்து, கைவினைஞர்களின் குழந்தைகளுக்காக ஒரு தொடக்கப் பள்ளியைத் தொடங்கினார், அவர்களுக்கு பெயரளவு கட்டணம் 1 ஆகும். 1984 ஆம் ஆண்டில், 31 உறுப்பினர்களைக் கொண்ட *எர்ன் வைல் யூ லர்ன்* என்ற முழக்கத்ததுடன் பணியைத் தொடங்கினார், மேலும் இந்த அமைப்பு இலக்னோ அத்தியாயத்தின் சுயதொழில் செய்யும் பெண்கள் சங்கமாக (SEWA) அதே ஆண்டில் முறையாக பதிவு செய்யப்பட்டது. இந்த அமைப்பு சிக்கங்கரி கைவினைஞர்களுக்கு வேலை செய்யும் போது கைவினைக் கலையை கற்பிக்க ஒரு தளத்தை வழங்கியது, மேலும் பல ஆண்டுகளில் உறுப்பினர் எண்ணிக்கை 7500 க்கும் அதிகமாக வளர்ந்தது. சுமார் 8000 பெண்கள் இந்த அமைப்பால் பயிற்சி பெற்றதாகக் கூறப்படுகிறது, மேலும் அவர்களின் முயற்சிகள் அப்போதைய வீழ்ச்சியடைந்த சிக்கன்காரி கைவினைக் கலையின் மறுமலர்ச்சிக்கு உதவியதாக அறியப்படுகிறது. இந்த அமைப்பின் ஆதரவின் கீழ், அவர் இந்தியாவிலும் வெளிநாட்டிலும் பல கண்காட்சிகளை ஏற்பாடு செய்தார், முதல் கண்காட்சி புதுதில்லியில் உள்ள இஸ்லாமிய மையத்தில் நடைபெற்றது, அதைத் தொடர்ந்து வாஷிங்டனில் சில்க் ரோடு பிரச்சாரம், மிலனில் 2003 ஆம் ஆண்டின் மேசெஃப் சர்வதேச ஹோம் ஷோ, மெல்போர்னில் ஓரியண்ட் ஷோ மற்றும் லண்டன் மற்றும் பார்சிலோனாவில் பிற கண்காட்சிகள் நடைபெற்றன.[2] இந்த அமைப்பு இந்திய அரசின் ஜவுளித்துறை அமைச்சகத்தின் *அம்பேத்கர் ஹஸ்தசில்ப் விகாஸ் யோஜனா* (ஏ. எச். வி. ஒய்) ஒரு பகுதியாகும்.  

2002 குஜராத் கலவரத்தில் பாதிக்கப்பட்டவர்களின் மறுவாழ்வில் பானர்ஜியின் முயற்சிகளும் தெரிவிக்கப்பட்டன. அவர், ஹுசைனுடன் சேர்ந்து, கலவரத்தை அடுத்து குஜராத்தில் சுற்றுப்பயணம் செய்து, பாதிக்கப்பட்ட பெண்களுக்கு சிகங்கரி செய்து வாழ்வதற்கு உதவினார், அவர்களுக்கு தேவையான பயிற்சியை வழங்கினார்.  இந்த முயற்சிகளின் காரணமாக 2005 ஆம் ஆண்டிற்கான அமைதிக்கான நோபல் பரிசிற்கு, பீஸ்வுமன் அக்ராஸ் தி குளோப் என்ற நிறுவனத்தில் அவரது சகாக்களுடன் சேர்ந்து பரிந்துரைக்கப்பட்டார். இரண்டு ஆண்டுகளுக்குப் பிறகு, இந்திய அரசு 2007 ஆம் ஆண்டில் அவருக்கு நான்காவது மிக உயர்ந்த குடிமை விருதான பத்மசிறீ விருதை வழங்கியது.
# மலேசிய மேல்முறையீட்டு நீதிமன்றத் தலைவர்



**மலேசிய மேல்முறையீட்டு நீதிமன்றத் தலைவர்** (ஆங்கிலம்: *President of the Court of Appeal of Malaysia*; மலாய்: *Presiden Mahkamah Rayuan Malaysia*) என்பவர் மலேசிய மேல்முறையீட்டு நீதிமன்றத்தின் தலைவர்; மற்றும் மலேசிய நீதித்துறை அமைப்பின் துணைத் தலைவரும் ஆவார். 24 சூன் 1994-இல் மலேசியாவின் மேல்முறையீட்டு நீதிமன்றம் (*Court of Appeal of Malaysia*) உருவாக்கப்பட்டதில் இருந்து இந்தப் பதவி பயன்பாட்டில் உள்ளது.  

மேல்முறையீட்டு நீதிமன்றத்தின் தலைவர் மலேசியாவின் இரண்டாவது உயர் நீதிமன்றமான மேல்முறையீட்டு நீதிமன்றத்தின் (*Court of Appeal*) தலைவராக உள்ளார். மலேசிய நீதித்துறை அமைப்பில் [[மலேசியத் தலைமை நீதிபதிக்குப் (*Chief Justice of Malaysia*) பிறகு இது இரண்டாவது மிக உயர்ந்த பதவியாகும்.  

இந்த மலேசிய மேல்முறையீட்டு நீதிமன்றத் தலைவர் பதவியைத் தொடர்ந்து மலாயா தலைமை நீதிபதி (*Chief Justice of Malaya*) மற்றும் சபா சரவாக் தலைமை நீதிபதி (*Chief Judge of Sabah Sarawak*) பதவிகள் அடுத்தநிலைப் பதவிகள் ஆகும் .[3]  

## மலேசிய மேல்முறையீட்டு நீதிமன்றத் தலைவர்கள்

- **லாமின் அஜி முகமது யூனோஸ்** - (Lamin Haji Mohd Yunos)
(1994 - 2001)  
- **வான் அட்னான் இசுமாயில்** - (Wan Adnan Ismail)
(2001)  
- **அகமது பைரூஸ் அப்துல் அலீம்** - (Ahmad Fairuz Abdul Halim)
(2002 - 2003)  
- **அலாவுதீன் முகமது சரீப்** - (Alauddin Mohd Sheriff )
(2008 - 2011)  
- **சுல்கிப்லி அகமது மகினுடின்** - (Zulkefli Ahmad Makinudin)
(2017 - 2018)  
- **அகமது மாரோப்** - (Ahmad Maarop)
(2018 - 2019)  
- **ரோகானா யூசுப்** - (Rohana Yusuf)
(2019 - 2022)  
- **அபாங் இசுகந்தர் அபாங் அசீம்** - (Abang Iskandar Abang Hashim)
(2023 - பதவியில் உள்ளார்)